Neuvoston asetus (ETY) N:o 845/72, annettu 24 päivänä huhtikuuta 1972, erityistoimenpiteistä silkkiäistoukkien kasvatuksen edistämiseksi



Virallinen lehti nro L 100 , 27/04/1972 s. 0001 - 0002

Suomenk. erityispainos Alue 3 Nide 4 s. 0103

Tanskank. erityispainos: Sarja I Alue 1972(II) s. 0333

Ruotsink. erityispainos Alue 3 Nide 4 s. 0103

Englannink. erityispainos: Sarja I Alue 1972(II) s. 0347

Kreikank. erityispainos: Luku 03 Nide 7 s. 0193

Espanjank. erityispainos: Luku 03 Nide 5 s. 0197

Portugalink. erityispainos: Luku 03 Nide 5 s. 0197



NEUVOSTON ASETUS (ETY) N:o 845/72, annettu 24 päivänä huhtikuuta 1972, erityistoimenpiteistä silkkiäistoukkien kasvatuksen edistämiseksi EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon edustajakokouksen lausunnon, ottaa huomioon talous- ja sosiaalikomitean lausunnon, sekä katsoo, että tiettyjen perustamissopimuksen liitteessä II lueteltujen tuotteiden yhteisestä markkinajärjestelystä 28 päivänä kesäkuuta 1968 annetussa neuvoston asetuksessa ETY N:o 827/68(1) täsmennetään silkkiäistoukkien ja niiden munien kauppaa koskevat toimenpiteet, mutta ei yhteisön sisäisiä tukitoimenpiteitä; silkkiäistoukkien kasvatuksella on merkitystä tiettyjen yhteisön alueiden talouteen; tämä toiminta muodostaa täydentävän tulonlähteen näiden alueiden maanviljelijöille; tämän seurauksena olisi hyväksyttävä toimenpiteitä, jotka varmistavat kohtuulliset tulot silkkiäistoukkien kasvattajille, tässä tarkoituksessa on tarpeen toteuttaa toimenpiteitä, jotka helpottavat tarjonnan mukauttamista markkinoiden tarpeisiin, ja myöntää silkkiäistoukkien kasvatuksen tuki, joka korvaa tämän tuotteen kansalliset tukijärjestelmät; tämän kasvatuksen luonteen huomioon ottaen tätä tukea varten olisi säädettävä tuen kiinteästä vahvistamisesta käyttöön otettua silkkiäismunalaatikkoa kohden, ja olisi säädettävä, että yhteisö on taloudellisesti vastuussa tämän asetuksen soveltamiseen liittyvistä velvollisuuksista jäsenvaltioille aiheutuvista kustannuksista yhteisen maatalouspolitiikan rahoitusta koskevien asetusten mukaisesti, ON ANTANUT TÄMÄN ASETUKSEN: 1 artikla 1. Jotta rohkaistaisiin sellaisia ammatillisia ja ammattien välisiä aloitteita, joilla helpotetaan tarjonnan mukauttamista markkinoiden vaatimuksiin, voidaan toteuttaa laatua parantavia yhteisen tullitariffin nimikkeeseen 01.06 C kuuluvia silkkiäistoukkia ja yhteisen tullitariffin nimikkeeseen 05.15 B kuuluvia silkkiäismunia koskevia yhteisiä toimenpiteitä. 2. Jos 1 kohdan säännökset liittyvät perustamissopimuksen 39 artiklan 1 kohdan a alakohdassa tarkoitettuihin toimenpiteisiin, niitä voidaan soveltaa yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70(2) 6 artiklan 1 kohdassa tarkoitetuissa yhteisissä toiminnoissa. 2 artikla 1. Perustetaan yhteisössä kasvatettujen silkkiäistoukkien tuki kasvatuskaudesta 1972/1973 lähtien. Tämä tuki, joka on yhtä suuri koko yhteisössä, vahvistetaan ennen kunkin vuoden 1 päivää huhtikuuta seuraavana vuonna alkavaksi kasvatuskaudeksi. Kasvatuskauden 1972/1973 tuki vahvistetaan kuitenkin ennen 1 päivää kesäkuuta 1972. 2. Tuen suuruus vahvistetaan käytettyä silkkiäismunalaatikkoa kohden siten, että se varmistaa omalta osaltaan silkkiäistoukkien kasvattajille kohtuulliset tulot, ottaen huomioon kokongien ja raakasilkin markkinatilanteen, markkinatilanteen ennakoitavan kehityksen ja niiden tuontipolitiikan. Tukea myönnetään silkkiäistoukkien kasvattajille käytettyä silkkiäismunalaatikkoa kohden, jos - laatikot sisältävät määritettävän vähimmäismäärän silkkiäismunia ja - jos toukkien kasvatus on suoritettu asianmukaisesti loppuun. 3. Tuen suuruus vahvistetaan perustamissopimuksen 43 artiklan 2 kohdassa määrättyä menettelyä noudattaen. 4. Neuvosto antaa komission ehdotuksesta perustamissopimuksen 43 artiklan 2 kohdassa määrättyä äänestysmenettelyä noudattaen yleiset säännöt tämän artiklan soveltamisesta. 5. Yksityiskohtaiset säännöt tämän artiklan soveltamisesta annetaan pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70(3) 12 artiklassa säädettyä menettelyä noudattaen. 3 artikla Silkkiäistoukkien kasvatuskausi alkaa kunkin vuoden 1 päivänä huhtikuuta ja päättyy seuraavan vuoden 31 päivänä maaliskuuta. 4 artikla Jäsenvaltioiden ja komission on toimitettava toisilleen tämän asetuksen soveltamisen kannalta tarpeelliset tiedot. Nämä tiedot vahvistetaan asetuksen (ETY) N:o 1308/70 12 artiklassa säädettyä menettelyä noudattaen. Yksityiskohtaiset säännöt tällaisten tietojen toimittamisesta ja jakelusta annetaan samaa menettelyä noudattaen. 5 artikla Yhteisen maatalouspolitiikan rahoituksesta annettujen asetusten säännöksiä sovelletaan 1 kohdassa tarkoitettujen tuotteiden järjestelmään. 6 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 24 päivänä huhtikuuta 1972. Neuvoston puolesta Puheenjohtaja G. THORN (1) EYVL N:o L 151, 30.6.1968, s. 16 (2) EYVL N:o L 94, 28.4.1970, s. 13 (3) EYVL N:o L 146, 4.7.1970, s. 1